הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 38, 2016-05-15 00:00

סתיו שפיר: בוקר טוב לכולם.

סתיו שפיר: אנחנו נפתח את ועדת השקיפות שמתכנסת כעת, בזמן הפגרה.

סתיו שפיר: יש לנו היום שני דיונים שקשורים במועצה להשכלה גבוהה.

סתיו שפיר: הראשון יעסוק בהטרדות מיניות ושקיפות בנושא הטרדות מיניות בקמפוסים, והשני יעסוק בשקיפות במועצה להשכלה גבוהה ובתקציב שלה.

סתיו שפיר: הרבה מהמוזמנים נשארים פה לשני הדיונים.

סתיו שפיר: אני מקווה מאד ששני הדיונים האלה יהיו מאד קצרים כי אני מקווה שכל הנוכחים בחדר מבינים את המשמעות של שקיפות למנהל תקין.

סתיו שפיר: בנושא של שקיפות תקציבית - המשמעות של שקיפות תקציבית היא מאד ברורה.

סתיו שפיר: מניעה של שחיתות, מניעה של חוסר יעילות תקציבית בחלוקת כספי ציבור, חוסר יעילות של המוסדות, בעיות במינויים, בעיות בקבלת החלטות ובטיבן ובמשמעותן לטובת הציבור הרחב, ציבור הסטודנטים, שעליו אנחנו מדברים כאן.

סתיו שפיר: בנושא של הטרדות מיניות, שהוא נושא רגיש מאד, כמובן שסוגית השקיפות היא סוגיה שיש לה משמעות אחרת.

סתיו שפיר: אנחנו לא רוצים, חלילה, לחשוף אף אדם למצב שבו פרטיותו נפגעת.

סתיו שפיר: אנחנו לא רוצים, חלילה, ליצור עיוותים בקבלת החלטות במצב שבו השקיפות מתעלה על הצורך הזה בפרטיות.

סתיו שפיר: עם זאת, שקיפות יכולה להביא למניעה של הטרדות מיניות.

סתיו שפיר: שקיפות יכולה להביא למודעות גבוהה יותר הן בקרב ציבור הסטודנטים והסטודנטיות והן בקרב אנשי הצוות במוסדות להשכלה גבוהה לגבי דיווח לגבי מניעה, לגבי פתיחת עיניים על מנת למנוע מצבים כאלה בעתיד.

סתיו שפיר: ממחקרים שונים שנעשו בתחום אנחנו יודעים שכ-20% מהסטודנטים והסטודנטיות מדווחים שהוטרדו מינית בקמפוס.

סתיו שפיר: אנחנו יודעים שהדיווח הוא תמיד נמוך יותר מהמציאות.

סתיו שפיר: התאחדות הסטודנטים נמצאת אתנו היום?

סתיו שפיר: אני אבקש מכם לפתוח בדיון ולספר לנו קצת על העבודה שלכם בנושא הזה, ואחר כך נעבור למל"ג.

<ליאת הלבץ: אני מטעם התאחדות הסטודנטים, אני מנהלת קשרי ממשל של ההתאחדות.

<ליאת הלבץ: אני חושבת שבשנים האחרונות כן יש התקדמות מאד ניכרת בטיפול בנושא, במיוחד בעקבות התקנות שעברו ממש בקדנציה האחרונה בוועדה לקידום מעמד האישה.

<ליאת הלבץ: ראינו בפעם הראשונה דיווח של המוסדות שהגיעו לוועדה - -

סתיו שפיר: ספרי לנו קצת מה הדיווח הזה כולל.

<ליאת הלבץ: אז היו על זה באמת חילוקי דעות.

<ליאת הלבץ: בתקנות לא הוגדר במדויק מה הדיווח אמור לכלול.

<ליאת הלבץ: הגענו לאותו דיון ובאמת היו מוסדות שלקחו את הסיפור מאד מאד ברצינות והגישו דוחות מאד מפורטים, מאד מוסברים לעומת מוסדות שהחליטו לצמצם את השיתוף של המידע ככל הניתן.

<ליאת הלבץ: בעקבות אותו דיון שבאמת היו חילוקי דעות בנוסח הדיווח, התקיימה ישיבה משותפת של נציגים מהוועדה לקידום מעמד האישה, נציגים של המוסדות שלנו ועוד ארגונים, ובנינו פורמט חדש שעל בסיסו החל מהדיווח הבא, המוסדות ידווחו - -

סתיו שפיר: מה הפורמט הזה כולל?

<ליאת הלבץ: החל מדיווח - אני לא זוכרת את כל הסעיפים אבל היו שם באמת נגיעה בנושא של איך המוסד טיפל, איך אותו סטודנט או סטודנטית חשו אם הטיפול נענה לדרישות שלהם או לא, האם הם סופקו מהטיפול או לא.

<ליאת הלבץ: כמה זמן הטיפול ארך מהרגע שהוגשה התלונה עד הרגע שבאמת העניין טופל ונסגר.

<ליאת הלבץ: מה האמצעים המשמעתיים שהחליטו לנקוט, אם זה מול הסטודנט או מול איש סגל, לא משנה.

<ליאת הלבץ: אחד הדברים שראינו בדוחות באמת, שזה משהו שעלה בצורה מאד ניכרת זה שבהרבה מקרים דווקא הסטודנט המטריד או איש הסגל המטריד הם אלה שנשארים דווקא באותו מקום, אם זה אותה כיתה שהם הרצו בה או היו סטודנטים בה ודווקא הסטודנטית או הסטודנט הנפגע נאלצו לעבור כיתה.

<ליאת הלבץ: זה משהו שבאמת ביקשנו התייחסות אליו בדוח, זה מאד הטריד אותנו.

<ליאת הלבץ: אנחנו כיום גם דרך אגודות הסטודנטים ברחבי הארץ מעלים את הנושא כמה שיותר למודעות ומוודאים את המוסדות על האחריות שלהם בנוגע להעברת התכנים האלה גם לסגל וגם לסטודנטים.

<ליאת הלבץ: יש שיתוף פעולה בנושא, אני חייבת לציין - -

סתיו שפיר: איך עובד התהליך מבחינת זמנים?

סתיו שפיר: כל כמה זמן מוגש דוח כזה?

<ליאת הלבץ: אחת לשנה לפי התקנות.

סתיו שפיר: והוא מוגש קודם כל לצוות של - -

<ליאת הלבץ: לוועדה לקידום מעמד האישה.

<ליאת הלבץ: הוא מוגש לשם ומשם הוא מפורסם הלאה.

<ליאת הלבץ: כן חשוב לציין שהיו מוסדות שלא הגישו את הדוח באותה דרישה.

<ליאת הלבץ: חוץ מזה, שהמוסדות שבאמת הגישו היו מוסדות שנמצאים תחת המל"ג וחלק מהמכללות לחינוך.

<ליאת הלבץ: המוסדות שנמצאים תחת משרד הכלכלה, שיש שם סטודנטים לכל דבר ועניין בחוק זכויות הסטודנט וכל התקנות תקפות גם עליהם, כלל לא הגישו לאותו דיון - -

<שרית שטיינר: אני אשמח לדווח.

סתיו שפיר: את נציגת משרד הכלכלה?

סתיו שפיר: אני מיד אגיע לזה.

<ליאת הלבץ: - - עוד אגיד, שפנינו לוועדה לאורך התקופה מאז אותו דיון וביקשנו לדעת מתי הדיווח, במידה והוא מגיע.

<ליאת הלבץ: נאמר לי שנו שהוא הגיע ברורות אחרי שמשרד הכלכלה הצליח להעביר להם את רשימת המוסדות, שהרי מאד קשה, לקח חצי שנה להעביר את הרשימה והדיווחים הגיעו אבל כשביקשנו לקבל את אותם דיווחים אמרו לנו שאנחנו צריכים להגיע פיזית לוועדה לקבל את אותם דוחות ושהם לא מפורסמים לא באינטרנט ולא באתר הוועדה, הם לא נגישים.

סתיו שפיר: להגיע פיזית לוועדה?

<ליאת הלבץ: אני צריכה להגיע פיזית לוועדה, לקחת את המסמכים, לראות אותם ולדעת איזה מוסד דיווח, מה הוא דיווח, מה בדיוק כתוב בדוח כדי שאני אוכל לדעת לפנות לאותם מוסדות או - -

סתיו שפיר: ובפניה למוסדות, מה היו ההסתייגויות מפרסום?

<ליאת הלבץ: אני חושבת שזה משתנה ושווה לשאול את המוסדות גם אבל היו עובדות ברמת הפירוט אני חושבת.

<ליאת הלבץ: יש מוסדות שהסתפקו בלכתוב באמת שהיו ככה וככה פניות – טופלו.

<ליאת הלבץ: אתה נמצא באיזה שהוא חלל, זה לא מטרת הדיווח וגם כשנאמר בדיון ותקפנו בדיון ואמרנו שבאמת מוסדות שהגישו דוחות כאלה, זה לא מכבד את המעמד ולא את התקנות ולא את הנושא אז תקפו אותנו שאנחנו עושים המון ולוקחים את זה מאד ברצינות ולא צריך לתת את המידע הזה לכולם כי זה מידע רגיש.

<ליאת הלבץ: לא ביקשנו לפרט את שמות האנשים, לא ביקשנו לפרט שום פרטים אישיים אודותיהם אבל כן שווה לדעת מה הפרטים הכלליים של המקרה, איך המוסד בחר לטפל בו באותה סיטואציה.

<ליאת הלבץ: לא צריך לדעת באיזה מסלול ובאיזו שנה הסטודנט לומד - -

סתיו שפיר: המוסדות מחויבים אחר כך לערוך דיון על המידע שמתפרסם?

סתיו שפיר: כלומר, להסיק איזו שהיא הסקת מסקנות, להבין מתוך המידע האם מקרים של הטרדות מטופלים כפי שצריך לטפל בהם?

<ליאת הלבץ: בעיקרון, לפי התקנות, אם אני לא טועה, אז לא אמור להיות דיון המשך על הדוח אבל כן התקיים דיון די מעמיק בוועדה ויש גם בסוף החודש עוד דיון בוועדה בעקבות ההתקדמות מאז אותו דיווח.

<ליאת הלבץ: לא שידוע לי על צורך בחוק שהם צריכים לעשות דיון המשך.

סתיו שפיר: מהרשות לקידום מעמד האישה, בת שבע אפרים.

סתיו שפיר: תרצי להרחיב על הנושא הזה?

סתיו שפיר: יש יתרונות שכבר גיליתם מתוך פרסום המידע?

<בת שבע אפרים: בהמשך למה שנאמר פה, אני יכולה לומר שיש לנו דיווחים בכתב שהגיעו במיילים מ-35 מוסדות ו-30 לא הגיעו - -

סתיו שפיר: 35 הגיעו ו-30 לא הגיעו.

<בת שבע אפרים: - - כאשר אנחנו שולחים להם שוב ושוב.

<בת שבע אפרים: אנחנו לא באים ברמה האישית לכל מוסד אלא מבחינת חובת הדיווח אנחנו עובדים כמו שעובדים מול רשויות מקומיות, ושם יש לנו קצת נציגות או קשר יותר חזק.

<בת שבע אפרים: ברמה האישית שלי, אני עובדת כרכזת מוניציפאלית אז יותר קל לי להגיע למקומות האלה.

<בת שבע אפרים: אולי בקלסר או במיילים שרפרפתי לפני הישיבה היה מוסד אחד שפירט לפרוטרוט על כל מקרה שהיה וכיצד טיפלו בעניין.

<בת שבע אפרים: כל היתר, אפשר לומר שהם עשו - -

סתיו שפיר: את יכולה לציין לטובה אם ישנם מוסדות - -

<בת שבע אפרים: אני לא זוכרת כרגע, אני ממש לא זוכרת אבל אני יכולה לבדוק את זה תוך כדי אולי.

<בת שבע אפרים: אני אבדוק את זה.

סתיו שפיר: מי שנוהג בשקיפות, אנחנו רוצים לפרגן.

<בת שבע אפרים: נכון, - -

<ליאת הלבץ: אמרתי שזכור לי מאד לטובה את האוניברסיטה העברית ואת הטכניון - -

<בת שבע אפרים: יכול להיות כי שוב, הרשות לקידום מעמד האישה נבנית מחדש עכשיו אז לכן גם הנושא של התחום הזה, לא טיפלתי בו בתקופה האחרונה ובגלל שהיתה ישיבה והיינו צריכים להגיע, רפרפתי על כל החומר ולא עיינתי בעיון רב כדי לרשום אלא הוצאתי רשימות של מי הגיש ולא הגיש, וזה בלט לעין שאחד המוסדות נתן בפרוטרוט ועוד שניים שנתנו קצת פרטים אבל לא כמו שאנחנו רגילים ברשויות המקומיות, לקבל - - - מניעת הטרדה מינית.

<בת שבע אפרים: וממש רואים פה את הפער.

<בת שבע אפרים: אולי מכיוון שאנחנו לא הגענו מספיק אליהם, אולי אין פונקציה מטעמנו שעובדת מול המוסדות האלה.

<בת שבע אפרים: זהו.

סתיו שפיר: אתם יכולים לציין איזה שהוא שיפור לטובה בעקבות הפרסום של הדוחות?

<בת שבע אפרים: אני חושבת שבכל מקום - -

סתיו שפיר: משהו שהמוסדות אולי ציינו?

סתיו שפיר: ברגע שנכתב דוח ויש איזה שהוא עיסוק מבוסס בנושא הזה, אז האם היה שיפור גם בטיפול בבעיה?

<בת שבע אפרים: אני באמת לא יודעת לומר, ואני שוב מקדימה ואמרתי את זה שבשנים האחרונות אני, אישית, לא עסקתי בזה, וכוח אדם של הרשות לקידום מעמד האישה לא עסק בזה.

<בת שבע אפרים: הכל מינורי.

<בת שבע אפרים: לכן, אנחנו נתחיל מחדש להתפרס על כל הדברים.

<בת שבע אפרים: אנחנו נשארנו שתי עובדות ברשות לקידום מעמד האישה מתוך 14.

<בת שבע אפרים: לכן אנחנו בונות מחדש.

<בת שבע אפרים: הרשות לקידום מעמד האישה עבר ממשרד ראש הממשלה ב-1 לפברואר למשרד לשוויון חברתי.

<בת שבע אפרים: אנחנו בונים את עצמנו.

<בת שבע אפרים: אני מקווה שבפעם הבאה יהיו לי יותר פרטים לתת לך.

סתיו שפיר: תודה.

<לילי אנגליסטר: אפשר להעיר משהו?

<לילי אנגליסטר: אני הנציבה האקדמית של האוניברסיטה העברית.

<לילי אנגליסטר: אני אחר כך רוצה קצת לדבר בעניין של התקנון שלנו אבל גם משום מה, היועצות המשפטיות לא הגיעו בגלל איזו טעות במסירת האינפורמציה אבל זה דבר אחר.

<לילי אנגליסטר: נאמרים דברים ואני רוצה להגיב עליהם.

<לילי אנגליסטר: למשל, שאלת שאלה שלא נענתה לגבי האם המוסד עצמו, יש לו איזו שהיא ביקורת או הוא מקבל את המידע על הדוח שנעשה לגבי המוסד עצמו, לא דוח שמוגש בחוץ, והאם נעשה משהו?

<לילי אנגליסטר: אז אנחנו, הנציבות, חובה שלנו להגיש כל שנה לוועדה המתמדת, בישיבה של ההנהלה, להגיש בפני כל חברי הוועדה המתמדת ולנציגים מכל קצות האוניברסיטה דוח על מה שנעשה במשך השנה.

<לילי אנגליסטר: והדוח הזה פתוח לדיון.

<לילי אנגליסטר: זה כמובן עם ראשי תיבות של השמות וכולי, זה לא בדיוק אבל הכל נמצא שם.

<לילי אנגליסטר: כל אחד מהמקרים, כמה מקרים, מה היה בכל מקרה וכולי, וכל אחד יכול להגיב - -

סתיו שפיר: הכל נמצא שם מתוך כל המוסדות שהגישו או שהכל - -

<לילי אנגליסטר: כל מה שקרה במהלך השנה ואנחנו יודעים עליו שפנו אלינו, באוניברסיטה העברית - -

סתיו שפיר: באוניברסיטה העברית בלבד.

<לילי אנגליסטר: ברור, אנחנו הנציבות של האוניברסיטה העברית, את זה אנחנו מגישות.

<לילי אנגליסטר: דוח כזה מוגש גם החוצה אבל בצורה של טבלה וכולי אבל באוניברסיטה אנחנו חייבים ממש להגיש את זה פעם בשנה, ובאמת התאריך הקרוב הוא סוף השנה, שזה איזה שהוא תאריך ביוני, ב-2 ביוני או משהו כזה, אנחנו ממש צריכות להגיש את זה.

<לילי אנגליסטר: הדברים אצלנו מאד מאד מפוקחים, מאד מבוקרים, הכל נבדק מכל הכיוונים - -

סתיו שפיר: ואחרי שהגשתם, נערך על זה דיון?

<לילי אנגליסטר: כן, בהחלט.

<לילי אנגליסטר: אנחנו מגישים בוועדה ונערך דיון אבל בשלבים - -

סתיו שפיר: שתוצאותיו מדווחות גם?

<לילי אנגליסטר: כשתתני לי את רשות הדיבור לנושא התקנון אני אגיד.

<לילי אנגליסטר: אני פשוט רציתי להגיד שזה לא שיש תלונות, יש דוחות והכל נגנז ונכנס לאיזה שהוא מקום וזהו, עוברים הלאה.

<לילי אנגליסטר: זה לא ככה.

<ליאת הלבץ: זה תלוי במוסד.

סתיו שפיר: זה תלוי אצל מי.

סתיו שפיר: היתה התייעצות, אגב, בין המוסדות לגבי איך לשפר את המערך הזה?

<לילי אנגליסטר: כן.

סתיו שפיר: רשות הדיבור אצלך, ועד ראשי האוניברסיטה.

<דבורה מרגוליס: אני רוצה להתחיל בזה שכבר שנים ארוכות מתקיים המערך הזה של נציבות למניעת הטרדה מינית באוניברסיטאות, לצדן יועצות משפטיות ויועצים משפטיים, קורה שיש גם גבר בתמונה הזאת, שמתמחים ומתמחות ספציפית לעניין הזה, שעושים השתלמויות.

<דבורה מרגוליס: יש כנסים קבועים שנערכים בשביל לעשות איזה שהוא שיקוף חשיבה וסיעור מוחות והתלבטות כי הנושאים האלה מאד מאד רגישים ועדינים.

<דבורה מרגוליס: יש מקרים שבהם הנציבות דברו על זה שחלקן לא ישנות בלילה.

<דבורה מרגוליס: הדברים לא פשוטים וקלים אבל הם בוודאי לא מטואטאים לשום מקום ולא נגנזים בשום צורה.

<דבורה מרגוליס: - -

<יעקב ברגמן: שנים ארוכות?

<יעקב ברגמן: איך זה שמבקר המדינה הוציא את הדוח שלו ב-2013 על האוניברסיטה העברית, על בר-אילן, על כל המוסדות?

<דבורה מרגוליס: הדוח מ-2013 אבל הדוח הוא שנים אחורה.

<מאירה בסוק: איך זה שכמות התלונות כל כך קטנה?

<דבורה מרגוליס: הדוח של המבקר היתה על שלוש או ארבע שנים אחורה אז אנחנו יכולים לדבר על חמש השנים האחרונות.

<דבורה מרגוליס: זה פחות או יותר הזמן שאני בתפקיד, אז אני יכולה להגיד שבחמש השנים האחרונות הדברים מאד לא מסודרים והם הולכים והופכים עוד יותר מסודרים.

<דבורה מרגוליס: אכן, לפני שנה הוגשו בפעם הראשונה דוחות של כל האוניברסיטאות.

<דבורה מרגוליס: לי מאד חשוב לציין שהאוניברסיטאות נמצאות מתחת לפנס.

<דבורה מרגוליס: תמיד בודקים אותן, שואלים אותן ומכללות, חלקן פשוט מתחמקות מהבדיקות האלה וזה מאד קל אבל האוניברסיטאות בפירוש - -

סתיו שפיר: אז באופן גורף האוניברסיטאות נבדקות והמכללות מתחמקות מהבדיקה?

<דבורה מרגוליס: בואי נגיד כך – בדיונים הציבוריים, הזרקור מופנה לאוניברסיטאות.

<דבורה מרגוליס: אולי זה מסיבות מובנות אבל - -

סתיו שפיר: איזה סיבות מובנות?

<דבורה מרגוליס: האוניברסיטאות הן הגופים הגדולים והבולטים, הם אמורים להיות נושאי הדגל בנושאים האלה - -

<מאירה בסוק: הן לא מובנות כי הן אף פעם לא טיפלו בזה.

<מאירה בסוק: סליחה אדוני - -

סתיו שפיר: סליחה גברתי, מי הדוברת?

<מאירה בסוק: עורכת דין מאירה בסוק מנעמ"ת.

<מאירה בסוק: שנים לא טופלו בכלל הדברים האלה.

<מאירה בסוק: רק בשנתיים האחרונות, בגלל מבקר המדינה, לא צריך ליפות את העניין הזה.

<מאירה בסוק: אולי כדאי לשאול על כמה תלונות אנחנו מדברים בכלל - -

סתיו שפיר: אנחנו מיד נגיע לזה.

סתיו שפיר: דבורה, תני לנו בבקשה פריסה מדויקת יותר של המוסדות.

<שרית שטיינר: - - -

סתיו שפיר: אל תדאגי, יגיע גם תור משרד הכלכלה, לא כולם ביחד.

<קריאות: - - -

סתיו שפיר: חברים, זה לא יעבוד בהתפרצות.

<דבורה מרגוליס: ממש עוד משפט: האוניברסיטאות לפני שנה, הרבה מוסדות, אמרו 30, האוניברסיטאות היו אלה שהגישו את הדוחות הכי מפורטים, ולגבי השקיפות ומה אם הוועדה מפרסמת או לא אני ממש לא יודעת אבל אני יודעת שהתקיים דיון גם בוועדה לקידום מעמד האישה וועדת החינוך, שקבעו שמטפלים אצלם בנושאים האלה, והדוחות האלה גם אמורים להיות נידונים שם כל שנה לאחר שהם מוגשים, השנה זה יהיה באוקטובר - -

סתיו שפיר: יש קריטריונים ברורים למה צריך להיות מפורסם בדוח הזה?

<דבורה מרגוליס: יש פורמט לגמרי מסודר שגם הוא נבנה בשיתוף עם המל"ג ועם המוסדות ועם היועצים המשפטיים ועם הנציבות מתוך ניואנסים והבדלים של המבנה של המוסדות, איך הוא יחול.

<דבורה מרגוליס: הפורמט הזה הוקם ונמצא, וכל האוניברסיטאות - -

סתיו שפיר: וכשמוסד לא מגיש את הדוח, מה קורה?

<קריאה: כלום.

<דבורה מרגוליס: אני לא מכירה מצב כזה, ואני מניחה שאף אוניברסיטה לפחות לא תרשה לעצמה לא להגיש דוח כזה.

סתיו שפיר: בוועד נערך גם דיון בעקבות הגשת הדוח שמסיק מסקנות מתוך הדוחות האלה?

<דבורה מרגוליס: הנושא של הטרדות מנייות עלה ועולה בוועד ראשי האוניברסיטאות - -

סתיו שפיר: לא באופן כללי.

סתיו שפיר: אחרי שמוגשים הדוחות, האם יש מעבר על כל הדוחות ודיון מסודר על איזה מסקנות ניתן להסיק?

<דבורה מרגוליס: זה נעשה בכל אוניברסיטה פנימה מסיבות בהחלט מובנות.

סתיו שפיר: ומי מבצע מעקב או פיקוח על מה שקורה בתוך כל אוניברסיטה פנימה?

<דבורה מרגוליס: יש מנגנונים בתוך האוניברסיטאות שזה תפקידם.

סתיו שפיר: איזה גוף מעל האוניברסיטה בוחן האם האוניברסיטה מטפלת בצורה תקינה?

<דבורה מרגוליס: יש חוק.

<דבורה מרגוליס: האוניברסיטאות עובדות תחת חוק, הן שומרות חוק והן עושות את הדברים כפי שכתובים בחוק להטרדה מינית וכל התקנות שלו.

סתיו שפיר: נציגת משרד הכלכלה, מה תפקידך?

<שרית שטיינר: אני מרכזת סקרים וחברת הנהלה.

סתיו שפיר: והטענה שמכללות טכנולוגיות הן אלה שלא מגישות אף אחד מהדוחות נכונה?

<שרית שטיינר: לא, ממש לא.

<שרית שטיינר: אני יכולה לעדכן שמאז הדיון האחרון יש לנו כ-70 מכללות שחלקן מוסדות גדולים, חלקן גם סמינרים של סטודנטיות חרדיות.

<שרית שטיינר: כל המוסדות שלנו מינו ממונה למניעת הטרדות מיניות.

<שרית שטיינר: השמות של כל הממונים מופיעים תחת אתר - - - כך שכל אדם שלומד באחת מהמכללות הטכנולוגיות ורוצה לפנות בנושא הזה, המידע הזה מפורסם.

סתיו שפיר: איפה זה מופיע?

<שרית שטיינר: באתר שלנו.

<שרית שטיינר: יש קישורים לכל אחד מהמוסדות מהאתר שלנו, אתר של מה"כ - -

סתיו שפיר: ובאתר של כל אחד מהמוסדות זה גם מופיע?

<שרית שטיינר: בוודאי.

<שרית שטיינר: גם מוסד שאין לו אתר, זה מופיע אצלנו.

<שרית שטיינר: בוודאי שאצלנו יש קישורים לכל האתרים של המוסדות.

<שרית שטיינר: הדיווחים של 2014 ו-2015 הנמצאים ב-100% אצלי.

<שרית שטיינר: לא הבנתי שמישהו צריך לקבל את זה, אני יכולה לתת הוראה שיעבירו את זה - -

סתיו שפיר: הם לא מפורסמים?

<שרית שטיינר: הם לא מפורסמים כיוון שאנחנו דאגנו לעשות סדר במוסדות בתחילת 2016, אז מרבית הדיווחים הם דיווחים רטרואקטיביים כי באמת ב-2014 לא בכל המוסדות היה ממונה על העניין ולא היה מי שירכז את העניין.

<שרית שטיינר: לכן, הדיווחים, כיוון שהם נעשו רטרואקטיבית, אני אהיה כנה ואני אגיד שאני לא בטוחה שכל מי שרצה ב-2014 להתלונן באמת היתה לו הכתובת.

<שרית שטיינר: היום יש את הכתובת.

<שרית שטיינר: 2016 – כיוון שזה דיווחים שיצאו כבר אחרי שהחוק לפרטיו, הבאנו אותו לתזכורת המכללות שלא יהיה מי שלא ידע מבחינת הדרכות, מבחינת דיווחים וכל הדברים האלה, אני בטוחה שהדוחות של 2016 יהיו הרבה יותר מפורטים.

<שרית שטיינר: אני לא הייתי מודעת לזה שזה צריך לעבור גם ישירות לוועדה למעמד האישה.

<שרית שטיינר: אני דרשתי שזה ידווח אלינו.

<שרית שטיינר: אם זה צריך להיות מדווח במקביל, זה ידווח גם במקביל - -

סתיו שפיר: אני מבינה שזה מדווח, לא הבנתי למה זה לא מפורסם לציבור.

סתיו שפיר: הסטודנטים גם צריכים לראות את זה, לא רק אתם.

<שרית שטיינר: שוב, אני אומרת לך שלגבי 2014-2015 אין בעיה לדווח את זה.

<שרית שטיינר: זה קיים.

סתיו שפיר: זה קיים.

סתיו שפיר: אם אין בעיה לדווח את זה, למה זה לא באתר?

<שרית שטיינר: זה לא משהו שהיינו מודעים.

<שרית שטיינר: אני אודיע למכללות שאני מפרסמת את זה וזה יפורסם.

סתיו שפיר: כלומר מלכתחילה, בזמן כתיבת התקנות וההסכמה לנוהל החדש, לא ידעתם שזה אמור להיות מפורסם לציבור?

<שרית שטיינר: לא.

סתיו שפיר: אז אנחנו יכולים לסמוך על זה שזה יפורסם בשבוע הקרוב?

<שרית שטיינר: כן.

<שרית שטיינר: כמו שבפעם הקודמת העירו לנו שלא ב-100% ה - - - יש ממונה ושלא מקבלים דוחות, ואני מציגה לך עכשיו שיש לנו גם ממונה ב-70 מכללות וגם דוחות על 2014-2015, שגם מוסד שאמר שאין אז דרשתי שישלח לי דיווח – במוסדנו לא היו הטרדות מיניות בשנה הזאת.

<שרית שטיינר: יש לי דיווחים מ-100% מהמוסדות שלנו.

<שרית שטיינר: צריך שזה יפורסם, זה יפורסם.

<שרית שטיינר: אין שום בעיה.

סתיו שפיר: מצוין.

סתיו שפיר: אז אנחנו נשמח לראות את זה מפורסם.

<ליאת הלבץ: אני רק חייבת לציין שלפי התקנות, המוסדות לא חייבים לפרסם לסטודנטים ולציבור את מה שנאמר בדוחות.

<ליאת הלבץ: הדוח חייב להגיע לוועדה לקידום מעמד האישה, זה כן.

סתיו שפיר: זה שהם לא חייבים גם לא אומר שהם לא חייבים אז - - -

<שרית שטיינר: נתייעץ עם היועצים המשפטיים ומה שינחו אותי...

<ליאת הלבץ: הדוחות האלה לא אמורים לפרט בשום מצב באיזה מסלול הסטודנט לומד, באיזו שנה - -

סתיו שפיר: ברור שלא צריך לפרסם שום דבר שפוגע בפרטיות של הסטודנט, אין בזה ספק.

סתיו שפיר: לדוחות, אנחנו מתכוונים לכמה מקרים היו, האם המקרים טופלו, איך הם טופלו.

סתיו שפיר: חלילה שלא תהיה פה שום פגיעה בפרטיות של הסטודנט או הסטודנטית שהתלוננו.

<שרית שטיינר: עלול להיווצר מצב שדווקא המוסדות שהתחילו לפעול בתחום הזה כמו שצריך, כלומר ב-2014-2015 ונפרסם עכשיו את הדוחות, יצא שהם מדווחים על מספר ההטרדות שכן היה אצלם.

<שרית שטיינר: יש לי את המספרים אצלי, אני יודעת אותם היום.

<שרית שטיינר: בכללי, ב-2014 יש לי תשעה מקרים של חשד לתלונה או תלונה וב-2015 כ-25 מקרים.

<לילי אנגליסטר: מ-70 מוסדות יש לך תשעה מקרים?

<שרית שטיינר: קודם כל, כמות הסטודנטים שלי זה 26,000.

<שרית שטיינר: אצלכם לדעתי...

<שרית שטיינר: הרבה יותר מוסדות.

<שרית שטיינר: אני מדברת בכלל המוסדות שלנו זה 26,000.

<שרית שטיינר: בואו נתייחס לזה מבחינה מספרית.

<שרית שטיינר: מעבר לזה שהנושא הזה כרגע עולה לסדר היום, נעשה בשקיפות, אני משערת שאם יש יותר הטרדות הם גם יצוצו בדוחות יותר ב-2016 אבל אם אנחנו נפרסם לגבי 2014-2015, דווקא המוסדות שהיו מסודרים, שדיווחו בשנים שעוד לא דאגנו שזה יהיה, הם עלולים להצטייר כמוסדות שבהם יש הטרדות מיניות בעוד שמוסדות אחרים יצאו נקיים שהכל תקין אצלם, שבעצם הבעיה היא באיסוף המידע ולא בציון של ההטרדות באמת.

סתיו שפיר: אני חושבת שאנשים גם יכולים לפשוט היטב לפי מידת העומק בדוחות שמוגשים, הסדר של הדוחות ולא רק אם המוסד כותב: לא היו לנו הטרדות מיניות.

סתיו שפיר: זה בטח לא - -

<שרית שטיינר: לגבי הפרסום, אני אתייעץ עם היועצים המשפטיים.

<שרית שטיינר: אם זה מחויב ונדרש – יפורסם.

<שרית שטיינר: אם לא, אני אעשה מה שהיועצים המשפטיים של המשרד יגידו.

סתיו שפיר: גם אם זה ניתן ברשות ולא מחויב, לא נאמר שגם לא צריך לפרסם.

<שרית שטיינר: אני לא בקיאה בחוק.

<שרית שטיינר: בנושאים כאלה מקובל אצלנו להיעזר בלשכה המשפטית.

סתיו שפיר: בסדר גמור.

<דקלה ריבלין כ"ץ: אני יו"ר תא אל"ה – אקדמיה ללא הטרדות.

<דקלה ריבלין כ"ץ: אני עובדת בעיקר באוניברסיטה העברית אבל לא רק.

<דקלה ריבלין כ"ץ: שלושה דברים: דבר ראשון – על הדוח.

<דקלה ריבלין כ"ץ: לפני רגע אמרת שלושה דברים בסיסיים שצריכים להיות בדוח: כמה פניות יש, איך הן טופלו ואיך הן נסגרו, וזה משהו שלא מופיע בדוח, לפחות בדוחות שכן מגישים לסטודנטים וסטודנטיות.

<דקלה ריבלין כ"ץ: אנחנו מחפשות את הדוחות האלה ורוצות לקרוא אותם.

<דקלה ריבלין כ"ץ: בחלק מהמוסדות, כמו נניח באוניברסיטה העברית, הדוח נמצא באינטרנט מאד נגיש, באתר מאד נגיש אבל עדין התוכן שנמצא בתוך הדוח עצמו הוא לא מספק.

<דקלה ריבלין כ"ץ: אין התייחסות, כמו שציינה הנציגה מהתאחדות הסטודנטים – סטודנטית חוותה את הטיפול, האם היא מרוצה ממנו או לא?

<דקלה ריבלין כ"ץ: אין התייחסות לעבודת ועדת המשמעת, לשלבים בוועדת המשמעת.

<דקלה ריבלין כ"ץ: איזה תיקים נסגרו בעסקאות דיון ומה בדיוק קרה שם, בעסקאות דיון האלה.

<דקלה ריבלין כ"ץ: אני שמה בסוגרים מוסד שהוא לא האוניברסיטה העברית, שיש פניות שהן לא מגיעות לדוח הזה, ופניות גם על מקרים שהם חמורים, שאני מכירה אותם באופן אישי שפנו לנציבה אבל היא בחרה שלא להכניס אותם לדוח כי היא לא טיפלה.

<דקלה ריבלין כ"ץ: יש איזו שהיא התרכזות של המון המון כוח בידי הנציבה, הממונה על הטרדות מיניות באוניברסיטה.

<דקלה ריבלין כ"ץ: השאלה איך הופכים אותה, את העבודה שלה להרבה יותר שקופה.

<דקלה ריבלין כ"ץ: אז הפירוט הזה, שאני שמחה לשמוע שהולך לוועדה המוצמדת אצלנו באוניברסיטה העברית, ובאמת שנעשו המון צעדים להתקדמות, זה עדין לא הדוח של ה - - - אבל עדין הדוח שמגיע לסטודנטיות הוא מאד מאד לא מספק.

<דקלה ריבלין כ"ץ: חברי סגל בכירים לא יודעים מה הליך הטיפול בהטרדות מיניות.

<דקלה ריבלין כ"ץ: הם הרבה פעמים לא יודעים אפילו מי הנציבה, הם לא יודעים לאן להפנות את הסטודנטית.

<דקלה ריבלין כ"ץ: הם לא יודעים מה הם אמורים לעשות, האם הם אמורים לשמור על פרטיותה ונניח יש לי מקרים של ראשי חוג שהפיצו במייל לכלל הסגל שם של סטודנטית כי הם רצו לשמור עליה, מכוונה הכי טובה אבל כל הסגל באותו מקרה הכיר את הסטודנטית, את המקרה שלה לפרטיו.

<דקלה ריבלין כ"ץ: זה דברים שהם מאד מאד בסיסיים, ובעיני הם קורים בגלל שגם מבחינת הנציבה כלפי הציבור, ציבור הסטודנטיות אבל גם כלפי הסגל אין שקיפות באיך ההליכים האלה מתנהלים, איך הם אמורים להתנהל - -

סתיו שפיר: מה ההצעות שלכם לגבי הייעול של המערכת הזאת?

<דקלה ריבלין כ"ץ: אנחנו הצענו הצעה מאד מאד מפורטת של שמונה עמודים לאיך המנגנון הזה צריך להתנהל בעינינו, עם הפניות גם למוסדות בחו"ל, גם למוסדות אחרים בארץ.

<דקלה ריבלין כ"ץ: מעבר לזה שהדרישה הראשונית שלנו, ואני חושבת שהיא גם הכי הגיונית – האקדמיה זה עולם מאד מאד פוליטי, מאד.

<דקלה ריבלין כ"ץ: ובלי נציבה מבחוץ, שתעבוד ביחד עם נציבה מבפנים, אני לא חושבת שאנחנו נראה את השקיפות הזאת, הנדרשת.

<דקלה ריבלין כ"ץ: אני חושבת שדרישה מפורטת למה צריך להיות בדוח כולל בדיוק איך עבד הטיפול, כולל בדיוק מה הם הסכמי הטיעון.

<דקלה ריבלין כ"ץ: כיום רק פסקי דין מפורסמים באינטרנט.

<דקלה ריבלין כ"ץ: באתר של האוניברסיטה העברית יש את פסק הדין נגד איל בן ארי, ורק אותו.

<דקלה ריבלין כ"ץ: כלומר, מקום האוניברסיטה העברית ועד היום.

<דקלה ריבלין כ"ץ: זה יפה מאד שהוא מפורסם אבל לא יכול להיות שזה המקרה היחיד שיש לו פסק דין, שזה פסק הדין היחיד ולא יכול להיות שזה היחיד שמפורסם.

<דקלה ריבלין כ"ץ: אני חושבת שיש כאן עניין ברמת הנציבה שצריך לפתור אותו ולפענח אותו - -

סתיו שפיר: בשיח שלכן מול המוסדות, כשניסיתן להציע הצעות כאלה לייעול או לשיפור, מה התשובות שהתקבלו?

<לילי אנגליסטר: זה לפני התקנון את מדברת או אחרי הפעלת התקנון החדש?

<דקלה ריבלין כ"ץ: גם וגם.

<לילי אנגליסטר: התקנון החדש, התחלנו לפעול פיו רק לפני איזה חודש.

<לילי אנגליסטר: מאז אני רואה שהדברים האלה לא כל כך מתאימים למה שאת אומרת.

<יעקב ברגמן: - - -

<דקלה ריבלין כ"ץ: אני סטודנטית באוניברסיטה העברית - - -

<מאירה בסוק: אני סטודנטית ולא ידעתי בכלל שיש נציבה חדשה.

<מאירה בסוק: תמיד היה מדובר שהיועצת המשפטית - -

<יעקב ברגמן: לא, יש שתי נציבות - -

<מאירה בסוק: אף אחד לא יודע מזה.

<דבורה מרגוליס: בתוך האוניברסיטה יודעים גם יודעים.

<מאירה בסוק: - - -

סתיו שפיר: מיד נגיע אליך.

סתיו שפיר: כשפניתם למוסדות, מה היתה התשובה?

<דקלה ריבלין כ"ץ: התשובות משתנות בהתאם למי הפגועים ומה הלך הרוחות.

<דקלה ריבלין כ"ץ: אם יש מקרה שהוא מאד חם ובוער בתקשורת, אנחנו מקבלות תשובה מסוימת ואם יש מקרים שלא, אז לא.

<דקלה ריבלין כ"ץ: זה תלוי מאד בנכונות - -

סתיו שפיר: כלומר, מקרה צריך להגיע לתקשורת כדי שהוא יקבל התייחסות?

<דקלה ריבלין כ"ץ: בהחלט.

<דקלה ריבלין כ"ץ: הנכונות היא מאד מאד פרסונאלית, ככה אנחנו חוות אותה.

<דקלה ריבלין כ"ץ: אם יש מישהי שמחוברת לעניין, אם זה מסיבה אישית, קרבה או איזו שהיא קרבה רעיונית לנושא אז אפשר לפנות ואפשר להיעזר.

<דקלה ריבלין כ"ץ: יש הרבה מאד מקרים שלא.

<דקלה ריבלין כ"ץ: חלק מההצעות שנלחמנו עליהן באמת מאד מאד מאד קשה בשנה שעברה נכנסו לתקנון וזה דבר נפלא, וזה דרש - זאת היתה מלחמת חורמה.

<דקלה ריבלין כ"ץ: רק ככה זה עבד.

סתיו שפיר: בפניות שלא מתקבלות על תלונות קונקרטיות, כשאתן פונות למל"ג או לגוף המפקח במקרה הזה, מה התשובות שמתקבלות?

סתיו שפיר: יש טיפול בבעיות?

<דקלה ריבלין כ"ץ: אנחנו לא מצאנו אוזן קשבת קונקרטית מספיק שתפעל אתנו באופן שהוא המשכי, ארוך טווח, תהליכי.

<דקלה ריבלין כ"ץ: אנחנו לא הצלחנו למצוא.

<דקלה ריבלין כ"ץ: אני רוצה להאמין שיש, אנחנו לא הצלחנו.

סתיו שפיר: נציגת נעמ"ת.

<מאירה בסוק: אני באה עם שני כובעים כי אני גם עורכת דין מטעם נעמ"ת ואני נמצאת הרבה שנים בכנסת.

<מאירה בסוק: כל הוועדות, בוודאי מעמד האישה, אנחנו עובדים על זה הרבה מאד שנים.

<מאירה בסוק: הבעיה המרכזית שלי, כמו שאני רואה אותה, זה שכמעט אין תלונות, וזה מתאים למה שקורה במשק הציבורי, במשק הפרטי.

<מאירה בסוק: אין כמעט תלונות כי הסטודנטיות לא מתלוננות כי אין דיאלוג, אין שיח.

<מאירה בסוק: אם אני, כאדם מבוגר רואה ואני מסתכלת כי זה דברים שחשובים לי, ואני לא ידעתי עד הרגע הזה שיש שתי נציבות באוניברסיטה העברית - -

<יעקב ברגמן: זה על פי תיקון בחוק.

<מאירה בסוק: זהו, זה חדשני ואנחנו לא יודעים - -

סתיו שפיר: מה זה לא מתלוננות?

סתיו שפיר: אם הסיפור הזה נכון שרק פניה לתקשורת מביאה לאיזה שהוא טיפול בבעיה, זה מפחית את הרצון להתלונן - -

<מאירה בסוק: יש בעיה בכל הנושא של הממונות על הטרדות מיניות בכל המשק, שהן בדרך כלל, ואני לא נכנסת פה לנושא של האוניברסיטה, שהן בדרך כלל בהנהלות.

<מאירה בסוק: בגלל שהן בתוך המערכת, תמיד הן יגנו גם על ההנהלה.

<מאירה בסוק: זה לא רק קיים באקדמיה, זה נכון לכל מקום - -

<יעקב ברגמן: נכון.

<יעקב ברגמן: בגלל זה עבר התיקון בחוק של שתי נציבות ששומרות זו על זו.

<מאירה בסוק: היא דיברה על זה שצריך משהו חיצוני, והיא מסתכלת מנקודת מבט שלה אבל כשאני רואה את המכלול, זה צריך להיות בכל מקום שזה חיצוני ולא של חברת הנהלה שזו עבודה שנייה שלה תמיד ממונה.

<מאירה בסוק: הרי אם תשאלי את הגברת, הפרופסור, היא לא רק ממונה.

<מאירה בסוק: זה לא התפקיד הבלעדי שלה.

<מאירה בסוק: היא עובדת במחקר או במה שהיא עובדת, אני לא מכירה אותה אבל זה ברור כי זה גם קיים במשק, גם בעיריות וכולי.

<מאירה בסוק: ולכן, כל הנושא של הטרדות מיניות באקדמיה זה מיקרו קוסמוס של מה שקורה בכל הדברים, זה לא חדש.

סתיו שפיר: תודה.

<ליאת קליין: אני רוצה לומר משהו כי אני צריכה לצאת.

<ליאת קליין: אני היועצת המשפטית של איגוד מרכזי הסיוע לנפגעות ונפגעי תקיפה מינית.

<ליאת קליין: אני אגיד שני משפטים כהקדמה אבל כשיצאנו לדרך לפני אולי חמש או שש שנים, גם בשיתוף פעולה עם התאחדות הסטודנטים וגם עבודה מול מל"ג אז המטרה היתה כפולה: 1.

<ליאת קליין: האחדה בין כל הגופים, זאת היתה המטרה הראשונה.

<ליאת קליין: בזמנו הקמנו גם פורום של הטרדות מיניות בקמפוסים, זה פעל איזו שהיא תקופה ואז הלך ודעך אבל באותה תקופה הניסיון באמת היה לדבר על כמה שיותר האחדה.

<ליאת קליין: אני כן מקשיבה פה לשיח, אם כן מכללות, כן אוניברסיטאות.

<ליאת קליין: זה לא כל כך משנה אבל העניין הוא שאין האחדה גם ברמת התקנונים הפנימיים, שזאת היתה המטרה הראשונית.

<ליאת קליין: ברמת האופן שבו מנוסח התקנון: יש תקנונים מתקדמים יותר ומתקדמים פחות.

<ליאת קליין: גם בזה אין האחדה, וכפועל יוצא גם הטיפול והעשייה של זה בשטח של מה שעושים הגופים.

<ליאת קליין: זאת היתה מטרה אחת, והמטרה השנייה שבאמת אנחנו חשבנו שגם למועצה להשכלה גבוהה יש יותר מקום כגוף שיכול לקחת על עצמו יותר את הפיקוח וההתמודדות עם הנושא הזה - -

<יעקב ברגמן: בהתחלה היתה התנגדות של המל"ג.

<יעקב ברגמן: רק אחרי זה.

<יעקב ברגמן: ..

<ליאת קליין: נכון.

<ליאת קליין: אבל באמת עברו הרבה מאד דברים וכן דברים השתנו.

<ליאת קליין: אני חושבת שחלק גדול מהנושאים, לפחות ברמה של ההאחדה, באו לידי ביטוי דרך התקנות החדשות אלא שהתקנות האלה הן חסרות.

<ליאת קליין: הן חסרות כי הן מתייחסות לסוג מאד מסוים של הנושא של הטרדה מינית וזה הנושא של מניעה, וזה בגדול סדנאות, הכשרות ודיווח.

<ליאת קליין: זה לא מתעסק כמעט עם הסיפור של ועדות משמעת וכל מה שקורה בתוך הוועדות ומי ההרכבים של הוועדות ומה נעשה שם, זה לא מופיע בכלל.

<ליאת קליין: האחדה מאד פשוטה של האם צריך לפרסם פסקי דין.

<ליאת קליין: זה לא כל כך ברור שכן, זה עבירות מין.

<ליאת קליין: איך הם מפורסמים, מתי וכן או לא, מה הזכויות של מתלוננת בתוך ההליך.

<ליאת קליין: הנושא מאד מורכב ואנחנו מנסות לעשות סדר בכל הנושא הזה גם מול משרד המשפטים, לא רק במוסדות להשכלה גבוהה אלא בכל הגופים שיש בהם ועדות משמעת כי זה נורא מורכב.

<ליאת קליין: יש חוק למניעת הטרדה מינית והוא מייצר מסלול שבו יש ממונה שמקבלת – חוק למניעת הטרדה מינית, כשהוא נולד, הוא מנסה לייצר כמה מסלולים שונים.

<ליאת קליין: אנחנו לא רוצים הליך פלילי, אנחנו רוצים טיפול בתוך מקום עבודה.

<ליאת קליין: ואז יש ממונה שבודקת וממליצה.

<ליאת קליין: מה קורה במוסדות - -

<יעקב ברגמן: שתי ממונות, את צריכה להגיד את זה.

<יעקב ברגמן: זה חשוב.

<ליאת קליין: נכון.

<ליאת קליין: אני רק רוצה לשים את הזרקור על נושא קצת אחר.

<ליאת קליין: יש ממונה שאמורה לטפל ולתת המלצות למעסיק, למי שאחראי לקבל החלטות אבל בדרך, יש מה שנקרא "ועדת משמעת".

<ליאת קליין: מה קורה פה?

<ליאת קליין: האם כל העבודה של הממונה בטיפול היא מה בפני הוועדה?

<ליאת קליין: האם עוד פעם מביאים עדויות?

<ליאת קליין: כן או לא?

<ליאת קליין: מה כל הליך הבירור של הממונה, מה התפקיד שלה, האם היא זו שמעידה מול הוועדה או שעוד פעם המתלוננת צריכה לחזור ולהעיד?

<ליאת קליין: זה לא כל כך ברור וזה גם לא בדיוק רוח החוק למניעת הטרדה מינית אבל זה עדין חסר ברמת התקנות וזה בוודאי חסר ברמת ההאחדה של הדבר הזה בשטח.

<ליאת קליין: אני חושבת שהנושא של פרסום הוא מורכב.

<ליאת קליין: אני לא יודעת, מעניין לראות.

<ליאת קליין: יש מעט גופים היום בכלל, וזה נושא שאני אומרת לוועדה לא בטווח האקדמיה – מעט מאד גופים היום שחייבים לדווח בכלל על מה שנעשה בכל הנושא של הטרדה מינית.

<ליאת קליין: אין על זה דיווחים, לא מספיק.

<ליאת קליין: דווקא במובן הזה אני כן אגיד שהסיפור של האקדמיה יכול להיות פורץ דרך ולהחיל את זה גם בגופים אחרים.

<ליאת קליין: אני עובדת עכשיו מול הרבה מאד תעשיות, מול תעשיית הקולנוע והבידור וניסיון לאתר איזה שהם מנגנונים.

<ליאת קליין: השאלה למי מדווחים?

<ליאת קליין: כרגע הטיפול בכל הגופים, גם הגופים המתוקצבים בישראל לא מדווחים.

<ליאת קליין: אגב, אני כן יכולה להגיד שפניתי עם זה למשרד המשפטים.

<ליאת קליין: כל הנושא של גופים שמתוקצבים על ידי המדינה, יש להם חובה של מנהל תקין שהם אמורים לדווח על מידע במנהל תקין.

<ליאת קליין: לפי איך שאני קוראת את זה, עמידת בהוראות החוק למניעת הטרדה מינית זה חלק ממנהל תקין ולא נבדק ולא נעשה כחלק מהדברים האלה כשגופים – אני מדברת אתך על כל הגופים בישראל, זו שאלה יותר רחבה וכן צריך לבדוק את זה.

<ליאת קליין: אני חושבת שכרגע מה שצריך לבדוק את זה את ההאחדה ברמה של הגשת הדוחות אבל גם מה שנעשה בשטח.

<ליאת קליין: אין היום את ההאחדה הזאת ושאלת הפרסום שהוזכרה פה קודם אבל את זה צריך לבדוק.

סתיו שפיר: תודה.

סתיו שפיר: נציגות המל"ג, מי מייצג אתכם?

<חן אבישר: אני מהשלכה המשפטית.

סתיו שפיר: מה מהדוחות שנמסרו אליכם מפורסמים באמת ואיפה הם מפורסמים?

סתיו שפיר: איפה ניתן לגשת אליהם?

סתיו שפיר: אני אחזור גם קצת על הפרטים שקיבלנו מהתאחדות הסטודנטים, מסקר שערכתם לאחרונה.

סתיו שפיר: יותר ממחצית מהסטודנטים, 51%, לא מכירים בכלל את הנוהל למניעה ולטיפול בהטרדות מיניות במוסד האקדמי שבו הם לומדים.

סתיו שפיר: 83% מהסטודנטים והסטודנטיות לא מודעות להימצאותו של ממונה על הטיפול בהטרדות מיניות במוסד שבו הם לומדים.

סתיו שפיר: מתוך הסטודנטים שחוו הטרדה מינית כל שהיא רק 15% פנו לממונה על הטרדות, מתוכם 45% מדווחים שפנייתם טופלה כראוי לעומת 35% שטוענים שלא.

סתיו שפיר: איפה המל"ג בתוך העניין הזה?

סתיו שפיר: אתם נקטתם בהליכים כלפי מוסדות שלא הגישו דיווח?

<חן אבישר: כל המוסדות שנמצאים באחריות של המל"ג הגישו דיווח.

<חן אבישר: לפי התקנות, היה על זה דיון לפי שהתקנות נכנסו לתוקף והוחלט שהמוסדות ידווחו לוועדה למעמד קידום האישה, אנחנו רק מקבלים עותק לוודא שהדוח הוגש - -

סתיו שפיר: בכמה מוסדות מדובר?

<חן אבישר: 60 מוסדות.

סתיו שפיר: זה סותר את מה שנאמר מהרשות למעמד האישה.

<חן אבישר: המכללות להוראה שהן באחריות משרד החינוך לא הגישו אבל כל המוסדות, כל המכללות והאוניברסיטאות שהן באחריות של המועצה להשכלה גבוהה הגישו דוחות.

<חן אבישר: כולם.

סתיו שפיר: והדוחות הם אחידים מבחינת הדברים שאמורים להופיע בתוך הדוחות?

<חן אבישר: אנחנו רק מקבלים עותק, אנחנו לא נכנסים לגוף הדוח.

סתיו שפיר: אז בשביל מה מגישים אותו?

<חן אבישר: הדוח לא מוגש אלינו, אנחנו מקבלים עותק.

<חן אבישר: ההחלטה היתה כשהתקנות נכנסו לתוקף שמי שיהיה אחראי על זה, זה הוועדה לקידום מעמד האישה ולא המל"ג.

<חן אבישר: אנחנו באופן כללי קיבלנו החלטה שאנחנו מקיימים פעם בתקופה יום עיון.

<חן אבישר: עשינו יום כזה לפני כמעט שנה, הזמנו את כל המוסדות והנציגים וכל הממונות, מי שרלוונטי.

<חן אבישר: אנחנו מקיימים פורומים לפני ואחרי, אנחנו עושים את העבודה הכללית אבל את העבודה המהותית של להיכנס לכל דוח ודוח - -

סתיו שפיר: למה הדוחות בכלל מגיעים אליכם אם אתם לא מסתכלים עליהם?

<חן אבישר: החוק אומר שאנחנו מקבלים עותק כדי שיהיה איזה עוד גוף שאליו יוגש העותק אבל לא שאותו גוף יטפל - -

סתיו שפיר: כדי שתתייקו אותו?

<חן אבישר: לא, יש אמירה בזה שהדוח מוגן.

<חן אבישר: מוסד יודע שהוא צריך להגיש דוח אז יש פה איזו שהיא אחריות - -

סתיו שפיר: כן, אבל מגישים דוח.

סתיו שפיר: יכול להיות שהדוחות הוגשו לא נכון ויכול להיות שחלק מהדוחות הוגשו מאד נכון.

סתיו שפיר: מי מבקר את הדוח שמוגש?

<חן אבישר: הוועדה למעמד קידום האישה, שאליה - - -

סתיו שפיר: אבל אתם אחראים על המוסדות.

<חן אבישר: לא, אנחנו הרגולטור, אנחנו לא אחראים על.

<חן אבישר: אם יש פניה פרטנית שמגיעה אלינו, אנחנו לא מתעלמים ממנה, אנחנו מטפלים בה אבל אנחנו - -

סתיו שפיר: מי מקיים מעקב אחר ועדת המשמעת לנציבות?

<חן אבישר: אנחנו לא מקיימים מעקב אחרי ועדת המשמעת.

<חן אבישר: אם יש איזו שהיא תלונה ספציפית מוועדת המשמעת שמגיעה אלינו, דרך פניות הציבור אנחנו פונים למוסד, אנחנו מבררים מולו.

<חן אבישר: אנחנו לא עושים מעקב קבוע.

סתיו שפיר: מי אמור לנקוט בהליכים אם דוח לא מוגש כהלכה?

סתיו שפיר: אם מוסד אקדמי שולח לכם דוח שכתוב בו בכותרת שלא היו שום תלונות, הכל סבבה.

סתיו שפיר: מי מבקר את אופן הגשת הדוח הזה?

<חן אבישר: הוועדה לקידום מעמד האישה.

<חן אבישר: אנחנו מקבלים רק עותק.

<חן אבישר: עובדה שכל הדיונים נעשו בוועדה, לא אצלנו.

<חן אבישר: אנחנו לא - -

<מאירה בסוק: אבל הוועדה למעמד האישה היא לא רגולטור.

<מאירה בסוק: ואתם שולחים אותה להיות רגולטור.

<חן אבישר: החוק נתן לה את האחריות.

<חן אבישר: היה על זה דיון והוא נתן לה את האחריות לנהל את הדיון.

<חן אבישר: אם יש איזה שהוא משהו זה מגיע אלינו אבל לא הגיע אלינו - -

סתיו שפיר: ובמידה ודוח כזה הוגש ובסופו של דבר אתם רואים שהדוח לא באמת הוגש כהלכה, שלא באמת נמסרו הנתונים או שמוסד אקדמי מצרכיו ומהאינטרסים שלו החליט שלא לפרסם את הנתונים שהגיעו אליו.

סתיו שפיר: מה אתם עושים בנוגע למוסד הזה?

<חן אבישר: אם זה באופן פרטני, אנחנו מטפלים בו.

<חן אבישר: אנחנו לא בודקים.

<חן אבישר: אנחנו אמורים לקבל עותק, אנחנו לא אמורים לקבל דיווח.

<חן אבישר: הדיווח לא נעשה אלינו.

סתיו שפיר: האם טיפלתם באיזה שהם מקרים שנוגעים לדיווח בשנה האחרונה?

<מיכל פרי: היתה פניה של המקרה בעברית.

<חן אבישר: אם פונים אלינו לגבי דוח ספציפי אז כן.

סתיו שפיר: אז היתה פניה אחת?

<יעקב ברגמן: - - - זה היה מפורסם.

סתיו שפיר: היתה פניה אחת אליכם כל השנה?

<מיכל פרי: כן.

סתיו שפיר: בנוגע לדוחות?

סתיו שפיר: בנוגע להטרדה?

<מיכל פרי: מקרה ספציפי של הטרדה.

סתיו שפיר: וחוץ מזה שום דבר בנושא בכלל?

<חן אבישר: שהגיע הנושא של התקנות ורצו לעשות - - - אז כן, פנינו ועזרנו ואנחנו פועלים.

<חן אבישר: כל מה שפונים אלינו, אנחנו לא נכנסים באופן פרטני לעובדות.

<חן אבישר: זאת לא היתה המטרה של החוק.

<חן אבישר: חשבו על זה.

<יעקב ברגמן: אני מהאוניברסיטה העברית.

<יעקב ברגמן: האם אתם יודעים במל"ג האם התיקון לחוק שמחייב שתי נציבות בכל מוסד להשכלה גבוהה מעל גודל מסוים, האם אתם יודעים אם זה יושם או שלא יושם?

<יעקב ברגמן: התשובה שקיבלתי שהם לא יודעים.

<יעקב ברגמן: זה חוק.

<חן אבישר: אנחנו לא בודקים כל הוראת חוק, המוסד חייב לעמוד בו - -

<מאירה בסוק: אז מי יבדוק?

<מאירה בסוק: אתם הרגולטור.

<חן אבישר: אבל אנחנו לא יכולים לבדוק כל סעיף וסעיף בחוק - -

<מאירה בסוק: למה לא?

<חן אבישר: מדינת ישראל עושה את החוקים - -

<מאירה בסוק: זה קשור לאקדמיה.

<חן אבישר: אבל המוסדות הם עצמאיים, הם גופים עצמאיים - -

<יעקב ברגמן: אבל החוק חל עליהם ואתם הרגולטור.

<חן אבישר: אבל אנחנו לא בודקים שהם מבצעים את הוראות החוק.

סתיו שפיר: אז מי אמור לבדוק את זה?

סתיו שפיר: אתם הרגולטור.

<חן אבישר: אני לא בודקת שמוסד עומד בכל סעיף וסעיף.

<מאירה בסוק: אבל זאת החובה שלך.

<חן אבישר: זה לא נכון.

סתיו שפיר: מי אמור לבדוק וגם לאכוף במידה ומוסד לא ממלא את התקנות האלה?

סתיו שפיר: זו שאלה נורא פשוטה.

<חן אבישר: מדינת ישראל.

סתיו שפיר: מה זה מדינת ישראל?

סתיו שפיר: אתם הרגולטור מטעם מדינת ישראל.

<חן אבישר: אנחנו רגולטור בעניינים של השכלה גבוהה - -

סתיו שפיר: זה לא עניין של השכלה גבוהה?

<חן אבישר: זה עניין של חוק.

<חן אבישר: יש חוק והמוסדות צריכים לעמוד בחוק.

סתיו שפיר: יש סטודנט או סטודנטית, בגלל שהם נפגעו או הוטרדו מינית על ידי מרצה שלהם ובגלל זה הם לא יכולים לממש את הזכות שלהם להשכלה גבוהה כי נמנע מהם להגיע לשיעור יותר כי הם נפגעו מהסיפור הזה.

סתיו שפיר: את לא חושבת שמדובר באחריות שלכם כרגולטור על האוניברסיטה?

<חן אבישר: ממש לא.

<חן אבישר: קודם כל, זו אחריות של המוסד.

<חן אבישר: המוסד חייב להישמע לחוק ולחוקי מדינת ישראל ולקיים אותם.

<חן אבישר: אם יש איזו שהיא טענה שהוא לא עומד בחוק, יש גופים - -

סתיו שפיר: לא, אבל כאן הותקנו תקנות שהמטרה שלהם היא מניעה ושיפור של המצב.

סתיו שפיר: בסופו של דבר, אנחנו מדברים על דוחות שמוגשים בדיעבד.

סתיו שפיר: הם לא מוגשים בזמן שנבדקת תלונה, הם מוגשים לאחר מכן.

סתיו שפיר: מה היתרונות של דבר כזה?

סתיו שפיר: בשביל מה דבר כזה קורה?

סתיו שפיר: על מנת שהמוסדות יוכלו לבדוק את עצמם, לראות האם הם מטפלים, האם הסטודנטיות, כפי שאמרה דקלה מאד נכון, האם הן מרוצות או הסטודנטים שמתלוננים מרוצים מהטיפול בתלונה שלהם וכדומה.

סתיו שפיר: מתוך כך משתפרים.

סתיו שפיר: ככה עושים תחקיר ומשתפרים.

סתיו שפיר: מי אמור לעשות את העבודה הזאת אם לא אתם?

סתיו שפיר: מעבר לעבודה הפנימית שנעשית, כמובן, בתוך כל מוסד.

<חן אבישר: כשהתקנות נכנסו לתוקף דנו בנושא הזה והחליטו שהמל"ג היא לא הגוף, ומי שהגוף שאליו צריך לדווח זה הוועדה לקידום מעמד האישה.

סתיו שפיר: ולדווח זה לא אותו דבר.

סתיו שפיר: הוועדה לקידום מעמד האישה היא גוף מפקח.

<חן אבישר: וזאת האמירה, שהמל"ג הוא לא הגוף שעכשיו ייכנס לכל תלונה ותלונה.

סתיו שפיר: לא ביקשנו שתיכנסו לכל תלונה ותלונה למרות שאני בספק אם זה לא גם חלק מהתפקיד שלכם אבל דיברנו רק על אופן הגשת הדוחות, על אחידות בדוחות, על הקריטריונים.

סתיו שפיר: בדיקה באיזה מוסדות באמת עושים את מה שהוטל עליהם ומעבר לזה, בחינה של מה שקורה עם הסטודנטים.

סתיו שפיר: אם אנחנו יודעים ש-50% מהסטודנטים לא מכירים את הנוהל בכלל, אם אנחנו יודעים שמעל 80% מהסטודנטים לא יודעים שקיימת נציבות במוסד שלהם, הדבר הזה חייב להגיע לטיפולכם.

<חן אבישר: אנחנו, עוד לפני שהתקנות נכנסו לתוקף, קיבלנו החלטה מאד מפורטת שפונה למוסדות ומבקשת מהם עוד לפני התקנות, והתקנות הותקנו בעקבות החלטת המל"ג, בהחלט - -

<יעקב ברגמן: - - -

<מאירה בסוק: המל"ג לא רצתה את זה בכלל, היא אמרה שזה לא באחריותה בכלל.

<מאירה בסוק: אולי לא היית בדיונים אבל הם באו והתנגדו בכל תוקף לזה שהם בכלל יהיו אחראים לזה.

<חן אבישר: אני לא אמרתי שאחראים, אני רק אומרת שקיבלנו החלטה ופנינו למוסדות וביקשנו מהם שהתקנונים שלהם יפורסמו גם בשפות נוספות, שיקפידו על מינוי של ממונה להטרדה מינית.

<חן אבישר: שידאגו לקיים פעולות הדרכה והסברה שמחויבת לפי החוק.

<חן אבישר: הרבה מהנושאים של - - - הוכנסו בתקנות.

<חן אבישר: זה לא שאנחנו מתעלמים מהנושא, אנחנו רגולטור-על, מפקחים על זה בצורה של על כמו בעניין של ימי העיון שאנחנו עושים ופורומים שאנחנו מקיימים, וזה אמור להיות התפקיד שלנו.

<יעקב ברגמן: הערה קצרה: כדי להבין את הפעילות של המל"ג, אני אצטט מתוך ה-OECD, שאני אצטט גם בישיבה הבאה משנת 2009.

<יעקב ברגמן: כך כתב ה-OECD בדוח שלו: המל"ג, לפחות עד היום, ייצגה בעיקר את האינטרסים של המוסדות להשכלה גבוהה - -

<קריאה: ברור.

<יעקב ברגמן: - - המל"ג הנה קרובה מדי לאינטרסים של המוסדות להשכלה גבוהה מלהיות מסוגלת להבטיח פרספקטיבה מאוזנת בהפעלת המדיניות.

<יעקב ברגמן: כלומר, המל"ג זה נציגות של הסגל האקדמי - -

סתיו שפיר: היית חושב שהאינטרסים של המוסדות להשכלה גבוהה זה למנוע גם הטרדות מיניות.

<יעקב ברגמן: לא.

<יעקב ברגמן: זה היה צריך להיות אבל מי שמחליט הרבה פעמים זה הסגל האקדמי וזאת עובדה.

<יעקב ברגמן: הנה, תקראו את הדוח של מבקר המדינה מ-2013 - -

<מאירה בסוק: זה לא באמת - - -

<דבורה מרגוליס: על איזה שנים הוא בדק, אתה יכול להגיד?

<יעקב ברגמן: מ-2010.

<דבורה מרגוליס: אה.

<יעקב ברגמן: נו אז מה?

<קריאה: אבל עכשיו זה כבר 2016.

<יעקב ברגמן: כשאני בדקתי האם התקנון החדש אומץ באוניברסיטה העברית, כלומר האם הוא יושם?

<יעקב ברגמן: הוא אומץ בתחילת השנה האקדמית, עד עכשיו לא נגמר היישום.

<יעקב ברגמן: לא נגמר היישום - -

סתיו שפיר: אתן מוזמנות להסביר.

<יעקב ברגמן: אני לחצתי על הנשיא של האוניברסיטה - -

<לילי אנגליסטר: אני רוצה רשות דיבור.

<לילי אנגליסטר: אני לא רוצה להתפרץ.

סתיו שפיר: בבקשה.

<יעקב ברגמן: אז התחיל בהליך של מינוי סגנית סטודנטית.

<יעקב ברגמן: זה עדין לא נגמר.

סתיו שפיר: תודה דוקטור ברגמן.

סתיו שפיר: פרופסור אנגליסטר.

<לילי אנגליסטר: אני רוצה להציג את המצב באוניברסיטה העברית.

<לילי אנגליסטר: אני חושבת שהאוניברסיטה, נראה לי, היא מעין חלוץ בעניין הזה, הרימה את הכפפה של הטיפול למניעת הטרדה מינית אולי לפני המוסדות האחרים.

<לילי אנגליסטר: היה צוות של הקמה שהוא מאד היה מקצועי, של אנשים משפטנים והנציבות וכולי שעבדו ביחד, ואני מוכרחה להודות בגילוי לב שלא הייתי חלק מהצוות הזה כי אני נציבה רק מחודש אפריל.

<לילי אנגליסטר: למעשה הייתי סגנית נציבה, ואני בתפקיד הזה גם קודם כבר חמש שנים, ואני ממש לא מסכימה עם ההערות האלה של האוניברסיטה – התלמידים לא יודעים למי לפנות וכולי.

<לילי אנגליסטר: זה לא מה שאני רואה, ואני באוניברסיטה הזאת בערך 25 שנים - -

<יעקב ברגמן: אז איך זה שלא מינו את הסגנית סטודנטים עד היום?

<ליאת הלבץ: - - -

<לילי אנגליסטר: תנו לי לדבר.

<לילי אנגליסטר: תנו לי לדבר.

<לילי אנגליסטר: אתם מדברים - -

סתיו שפיר: חברים, אנחנו לקראת סיום.

סתיו שפיר: קודם כל אני אבהיר: הנתונים שאני קראתי הם מתוך נתונים שנוגעים לכלל המוסדות שערכה התאחדות הסטודנטים.

סתיו שפיר: האוניברסיטה העברית דווקא קיבלה פה תשבחות לגבי ההתייחסות שלה - -

<לילי אנגליסטר: רגע, אני רוצה להסביר את הארגון.

<לילי אנגליסטר: אפשר?

<לילי אנגליסטר: הארגון הוא כזה - -

סתיו שפיר: רק בדברים שמתייחסים בבקשה לכולם, לא באופן ספציפי.

<לילי אנגליסטר: בסדר.

<לילי אנגליסטר: לדעתי זה צריך להיות מיושם לגבי כל מוסדות ההשכלה הגבוהה.

<לילי אנגליסטר: יש נציגה שהיא הנציבה האקדמית, שהיא בדרגה אקדמית, סגל אקדמי, ויש נציבה שהיא נציבה מנהלית.

<לילי אנגליסטר: שתי הנציבות האלה עובדות ביחד, עובדות בדברים שלהן, דנות בדברים, שומרות אחת על השנייה והכל.

<לילי אנגליסטר: בכל אחד מהקמפוסים באוניברסיטה העברית, שהיא מסובכת והיא מאד גדולה, יש חמישה קמפוסים.

<לילי אנגליסטר: בכל קמפוס יש שני נציבים.

<לילי אנגליסטר: ברוב הקמפוסים יש נציב אקדמי ונציבה אקדמית ונציבה מנהלית.

<לילי אנגליסטר: יש גם נציבים פה ושם כי לפעמים מתוך זה שיש תלונות זה לא רק נשים, זה גם גברים, יש נגד גברים, אנחנו מראיינים ושומעים את הנילונים וכולי, וטוב שיש לנו גם גברים בעסק.

<לילי אנגליסטר: אז בכל אחד מהקמפוסים יש גם סגני נציבות, סגנית נציבה לנציב מנהלי ואקדמי.

<לילי אנגליסטר: זאת אומרת, יש צוות גדול וכולם עובדים ממש ביחד - -

סתיו שפיר: כאשר את מתמקדת באוניברסיטה העברית, אם תוכלי להוסיף במה שנוגע למוסדות בכלל.

<דבורה מרגוליס: אני אגיד: האוניברסיטה העברית היא באמת פורצת דרך כי בעקבות אירועים שקרו אצלם וגם בעקבות חשיבה שהם עשו, הם לקחו תקנון ופשוט שינו אותו לקחו אותו הרבה צעדים קדימה.

<דבורה מרגוליס: בכל המוסדות האחרים קיבלו את התקנון הזה, לומדים אותו עכשיו, זה משהו שממש בחודשים האחרונים לומדים אותו, גם משפטית וגם עניינית וכולי.

<דבורה מרגוליס: אני מקווה ומעריכה שהדברים יוטמעו גם בתקנונים של - -

סתיו שפיר: מצוין.

סתיו שפיר: שוב, קיבלתם כבר שבחים רבים פה, בתוך הדיון ואני לא מבינה מה הצורך במגננה בעניין הזה.

<לילי אנגליסטר: בכלל לא מגננה, ההיפך.

<לילי אנגליסטר: אני חושבת - - -

סתיו שפיר: גברתי, אם יש לכם, וממה שנשמע בהחלט עשיתם פה עבודה - אנחנו מוכרחים לסיים את הדיון.

<לילי אנגליסטר: בסדר, אבל יש לנו בית דין מיוחד לענייני הטרדות מיניות - -

סתיו שפיר: בתוך האוניברסיטה?

<לילי אנגליסטר: בתוך האוניברסיטה עם אנשים חיצוניים.

<לילי אנגליסטר: התובע למשל הוא איש חיצוני, עורך דין חיצוני לא מהאוניברסיטה.

<לילי אנגליסטר: הצוות שיושב, השופטים בזה הם אנשים מן החוץ.

<לילי אנגליסטר: חלקם מבפנים, חלקם מן החוץ של כל המגזרים.

<לילי אנגליסטר: זאת אומרת, העניין הזה נלקח נורא נורא ברצינות.

<לילי אנגליסטר: עכשיו אנחנו מחפשים בנרות סגנית נציבה שתהיה סטודנטית אבל משום מה, הסטודנטיות לא התנדבו לעשות את התפקיד הזה אפילו אם הן יקבלו איזו מלגה, לא כל כך יש היענות אבל יש לנו כמה.

<לילי אנגליסטר: אז בבקשה תפעילי את הסטודנטים.

<לילי אנגליסטר: נוסף לזה, יש לנו ליווי.

<לילי אנגליסטר: זאת אומרת, זה גם משהו שצריך שבכל המוסדות יהיה צוות מלווה, שזה באמת - - - כי הסטודנטית שמתלוננת מרגישה נורא לבד, היא מפחדת לפנות, היא לא יודעת למי לפנות, היא רוצה בעילום שם, לא בעילום שם.

<לילי אנגליסטר: אז כשהיא פונה לאגודת הסטודנטים או משהו, יש שם צוות מלוות שזה - -

סתיו שפיר: תודה.

סתיו שפיר: נשמע שיש למוסדות האחרים הרבה מאד מה ללמוד מכם, ואני מאד מקווה גם שמקרים כאלה, שבהם יש טיפול ומנגנונים יעילים לטיפול בהטרדות מיניות גם מופצים ליתר המוסדות.

סתיו שפיר: אני אוסיף רגע לפני סיום, שברגע שהדוחות האלה יוגשו בצורה ברורה, בהירה, יפורסמו בשקיפות, יהיה ניתן לערוך השוואות שגם יבליטו את הסיפורים המיוחדים מקרב כל המוסדות, ויוכלו לשתף בהם מוסדות אחרים.

סתיו שפיר: חלק אדיר מתוך המאבק לשקיפות הוא כדי שלנו יהיה את המידע למצוא את הפתרונות הכי טובים שיכולים גם להתאים למוסדות אחרים ולא רק לאוניברסיטה העברית בטיפול בבעיה, זה רק יספק לכולם יותר כלים.

סתיו שפיר: רצית להעיר הערה אחרונה?

<ליאת הלבץ: רק דבר אחרון – התייחסת לזה בנתונים שהצגת מתוך הסקר שלנו.

<ליאת הלבץ: אני חושבת שזה גם אחד הסעיפים שנוגע לסיפור הספציפי של השקיפות של התקנון עצמו, של מי הנציבה, למי פונים, ובאמת סטודנטים רבים לא יודעים בכלל מי הבן אדם האחראי אצלם בקמפוס ולא את התקנון עצמו ולא מה הזכויות שלהם.

<ליאת הלבץ: וזו אחריות משותפת, אני חושבת, גם אם לא מוגדר בתקנות בצורה חד-משמעית אחריות מי זה, אני חושבת שצריכה להיות פה אחראיות משותפת גם של המל"ג וגם של המוסדות, בעיקר של המוסדות.

<ליאת הלבץ: לא להסתפק רק בתליה של שלט בתאי השירותים מי הנציבה אלא לעשות הרבה מעבר לזה גם אם לא מחייבים אותם בצורה מאד ברורה.

<ליאת הלבץ: זה הצעד הראשון לדעתי.

<ליאת הלבץ: אנחנו נראה נתונים אחרים, אני מאמינה, אם כל הסטודנטים יהיו שם.

סתיו שפיר: בסדר גמור.

סתיו שפיר: תדווחו גם לנו על מידת השקיפות בנתונים האלה.

סתיו שפיר: אני אסכם את הדיון הזה ונעבור לדיון הבא.

<בת שבע אפרים: במשפט – פשוט נאמר פה איזה מינוח: מוגש לוועדה לקידום האישה.

<בת שבע אפרים: אנחנו הרשות לקידום מעמד האישה.

<בת שבע אפרים: הוועדה זה כמו שיש פה ועדה, ועדה לקידום מעמד האישה - -

<שרית שטיינר: למי המוסדות צריכים לדווח?

<שרית שטיינר: אם אני היום - - -

<בת שבע אפרים: לפי החוק לרשות.

<בת שבע אפרים: מקבלים לרשות, והרשות מסכמת ומציגה את זה בוועדה לקידום מעמד האישה.

<לילי אנגליסטר: הנציבה תגיש את הדוח למל"ג?

<בת שבע אפרים: אלינו.

<לילי אנגליסטר: יש שלושה מקומות: החוק אומר שהנציבה תגיש את הדוח למל"ג, לרשות לקידום מעמד האישה ולוועדה לקידום מעמד האישה ושוויון מגדרי בכנסת.

סתיו שפיר: בסדר.

סתיו שפיר: אנחנו נסכם את הדיון הזה.

סתיו שפיר: אני מבקשת מהמל"ג לדווח בבקשה לוועדת השקיפות פירוט מלא של הדוחות, ובשביל זה נדרשת בחינה של הדוחות עצמם.

סתיו שפיר: האם הדוחות עמדו בקריטריונים בסיסיים לדיווח, האם נעשה טיפול באוניברסיטה או במוסד המדובר ובאיזו מידה לסיפור, וזה כולל התאמות לסטודנטיות או סטודנטים שעברו הטרדה מינית.

סתיו שפיר: הפורמט הסופי של דוח הטיפול בהטרדות מיניות, סקירה של הליך הטיפול במוסדות הלימוד השונים, ולפרסם כמובן באתר המל"ג את כל הדוחות באופן מסודר, בצורה שקופה.

סתיו שפיר: כמובן נגיד שוב את ההסתייגות – מבלי לפגוע בפרטיות של אף אחד ואף אחת מהמתלוננים.

סתיו שפיר: אני מסכמת – אז ממש הערה קצרה.

<לילי אנגליסטר: דבר חשוב שלא העלינו אותו – כדי להבטיח שכולם ידעו מה זו הטרדה מינית ולמי צריכים לפנות ומתי זה כן ומתי זה לא - אז צריך שתהיה לומדה כזאת או חוברת שכל עובד חדש או כל תלמיד שנה ראשונה שנכנס למוסד, כי את זה אפשר לחייב, פשוט יעשה את הלומדה הזאת ויצטרך להגיש אותה כמו דברים אחרים, אחרת הוא לא יכול לעבור לשנה הבאה.

<לילי אנגליסטר: כלומר, שתהיה ממש מודעות אם אנחנו רוצים לקעקע את הדבר הזה מהיסוד ופשוט לעשות מוסדות שיהיו נקיים מעניינים כאלה, אז צריך לחנך גם את האנשים.

<יעקב ברגמן: גם את הסגל האקדמי, לא רק הסטודנטים.

<לילי אנגליסטר: ברור.

סתיו שפיר: אני אמשיך: בתוך הדוחות האלה נדרשת האחדה.

סתיו שפיר: כדי שתהיה שקיפות כמו שצריך, חייבים לבחון את הדוחות לפי קריטריונים אחידים כולל התייחסות לאלמנטים הכי בסיסיים בתוך הדוחות האלה וזה כמויות תלונות, האם טופלו, שביעות הרצון של המתלונן או המתלוננת מהטיפול בתלונה וכדומה.

סתיו שפיר: העברת המידע לחברי סגל בכירים, כפי שאת התייחסת לסטודנטים ולסטודנטיות אבל אני חושבת שבעדיפות ראשונה, הראשונים שחייבים להיות מודעים לכל פרט ופרט בחוק ומה מותר ומה אסור וגם באזורים האפורים יותר שלא נאמרים בצורה ברורה בתוך החוק, המידע הזה חייב לעבור לידיעתם וחייבים גם לבדוק באופן תקופתי שהם מכירים את המידע ויודעים למי להפנות.

סתיו שפיר: התייחסות גם לסקר הזה שנערך על ידי התאחדות הסטודנטים לגבי כמות הסטודנטים שלא מודעת בכלל לקיומה של נציבות.

סתיו שפיר: לא מודעת לאופן שבהם הם יכולים להתלונן.

סתיו שפיר: כמו כן, לסיפור של נציבה מבחוץ, שיוכלו לעבוד ביחד עם הנציבים בתוך המוסדות, וחייב להיות פה איזה גוף שנותן פה גם ראיה מערכתית וגם מסייע מבחוץ, גוף אובייקטיבי, מבקר, שיכול להתייחס לבעיות בתוך המוסדות - -

<יעקב ברגמן: גם הכנסת.

<יעקב ברגמן: המוסדות לא יעשו את זה לבד.

סתיו שפיר: הרגולטור, היה ראוי שיתפנה לזה, ואם אתם חושבים שזה לא אמור להיות מתפקידכם, שתגדירו גם מי אמור למלא את התפקיד הזה.

סתיו שפיר: לא יכול להיות שהנושא הזה יישאר בוואקום.

סתיו שפיר: תודה רבה.

סתיו שפיר: אני למדתי הרבה מאד מהדיון הזה.

סתיו שפיר: ניקח חמש דקות הפסקה ואז נתכנס לדיון על שקיפות במל"ג.

סתיו שפיר: תודה רבה לכולכם.